Oficiālais Vēstnesis L 301 , 20/11/1984 Lpp. 0001 - 0003

Speciālizdevums somu valodā: Nodaļa 3 Sējums 18 Lpp. 0068

Speciālizdevums spāņu valodā: Nodaļa 03 Sējums 32 Lpp. 0195

Speciālizdevums zviedru valodā: Nodaļa 3 Sējums 18 Lpp. 0068

Speciālizdevums portugāļu valodā Nodaļa 03 Sējums 32 Lpp. 0195



Padomes Regula (EEK) Nr. 3220/84 (1984. gada 13. novembris), ar ko nosaka Kopienas mērogu cūku liemeņu klasificēšanai EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, ņemot vērā Padomes 1975. gada 29. oktobra Regulu (EEK) Nr. 2759/75 par cūkgaļas tirgus kopīgo organizāciju [1], kurā jaunākie grozījumi izdarīti ar Regulu (EEK) Nr. 2966/80 [2], un jo īpaši tās 2. pantu un 4. panta 5. punktu, ņemot vērā Komisijas priekšlikumu, tā kā līdz katra gada 1. augustam ir jānosaka pamatcena nokautām cūkām standarta kvalitātē, kas noteikta, pamatojoties uz Kopienas mērogu cūku liemeņu klasificēšanai; tā kā tādēļ ir jāparedz vispārēji noteikumi, kas nodrošina cūku liemeņu vienveidīgu klasificēšanu, jo īpaši, lai garantētu ražotājiem taisnīgu samaksu, pamatojoties uz cūku, kuras tie nogādājuši kautuvēs, svaru un gaļas sastāvu; tā kā šī klasificēšana ir paredzēta, lai padarītu tirgu caurskatāmāku attiecībā uz tirdzniecību ar cūku liemeņiem; tā kā cūkas liemeņa vērtību nosaka jo īpaši pēc tā muskuļaudu satura attiecībā pret tā svaru; tā kā muskuļaudu satura novērtējums, pamatojoties uz liemeņa svara un speķa biezuma objektīvu apskati līdz ar muskuļu attīstības subjektīvu novērtējumu galvenajās liemeņa daļās var nodrošināt pareizu šīs vērtības noteikšanu; tā kā tomēr subjektīvais elements, kas redzams muskuļu attīstības novērtējumā, arī var radīt plašas novērtējumu variācijas; tā kā tādēļ ir vajadzīgs visā Kopienā ieviest muskuļaudu procentu daļas tiešās noteikšanas principu, pamatojoties uz cūkas liemeņa vienas vai vairāku anatomisko daļu objektīvu izmērīšanu, tomēr neizslēdzot tālāku kritēriju iespējamo izmantošanu tā tirdzniecības vērtības noteikšanai; tā kā liemeņa noformējums, svars un muskuļaudu saturs ir precīzi jādefinē, lai nodrošinātu, ka novērtējuma rezultāti ir līdzīgi; tā kā, ņemot vērā atšķirības cūku ražošanā Kopienā, cūku liemeņi pēc to muskuļaudu satura būtu jāiedala piecās tirdzniecības klasēs, kur katra attiecas uz kādiem 5 % muskuļaudu; tā kā dalībvalstīm tomēr būtu jādod iespēja pievienot papildu klasi liemeņiem ar augstu muskuļaudu saturu; tā kā būtu jāizveido uzraudzības sistēma, lai nodrošinātu, ka muskuļaudu procentu novērtējuma metodes tiek piemērotas pareizi; tā kā turklāt būtu jāuzlabo tirgus caurskatāmība, pieprasot marķēt liemeņus saskaņā ar to muskuļaudu saturu; tā kā, lai noteiktu cūku liemeņu kopējo klasifikāciju un piemērotu to pamatcenai, ko piemēro standarta kvalitātei, Kopienas mērogs būtu jālieto jo īpaši, lai noteiktu vidējo cenu cūku liemeņiem, kā minēts Regulas (EEK) Nr. 2759/75 4. pantā; tā kā, ņemot vērā iepriekš minētos grozījumus, visi spēkā esošie noteikumi būtu savstarpēji jāapstiprina, un attiecīgi būtu jāatceļ Padomes 1975. gada 29. oktobra Regula (EEK) Nr. 2760/75, ar ko nosaka Kopienas mērogu cūku liemeņu klasificēšanai [3]; tā kā tomēr, ņemot vērā kautuvju struktūru un prakses dažādību, nav iespējams paredzēt vienlaicīgu jaunā cūku liemeņu klasificēšanas mēroga ieviešanu visā Kopienā; tā kā tādēļ ir vajadzīgs ļaut dažām dalībvalstīm pārejas perioda laikā turpināt piemērot Regulā (EEK) Nr. 2760/75 noteikto metodi cūku liemeņu klasificēšanai, IR PIEŅĒMUSI ŠO REGULU. 1. pants 1. Ar šo regulu nosaka Kopienas mērogu cūku, kuras neizmanto vaislai, liemeņu klasificēšanai. 2. Iepriekš 1. punktā minēto mērogu izmanto visas kautuves, lai klasificētu visus liemeņus un lai ļautu ražotājiem saņemt taisnīgu samaksu, pamatojoties uz cūku, kuras tie ir piegādājuši kautuvei, svaru un uzbūvi. Tomēr dalībvalstis drīkst nolemt nepadarīt šī mēroga piemērošanu obligātu: - kaušanas uzņēmumos, kuriem tās nosaka maksimālo nokauto dzīvnieku skaitu, šis skaits nedrīkst pārsniegt 200 cūkas nedēļā, pamatojoties uz gada vidējo rādītāju, - kaušanas uzņēmumos, kuri kauj tikai tās cūkas, kas dzimušas un nobarotas pašu audzēšanas uzņēmumos, un kuri sadala visus iegūtos liemeņus. Tādā gadījumā dalībvalstis paziņo Komisijai par savu lēmumu, precizējot maksimālo atļauto nokauto dzīvnieku skaitu katrā kaušanas uzņēmumā, kas atbrīvots no Kopienas mēroga piemērošanas. 2. pants 1. Šajā regulā "cūkas liemenis" nozīmē nokautas cūkas ķermeni, kuram ir notecinātas asinis un izņemtas iekšas un kurš ir vesels vai vidus līnijā pārdalīts, bez mēles, sariem, nagiem un ārējiem dzimumorgāniem, bet ar nieru taukiem, nierēm un diafragmu. Dalībvalstis attiecībā uz to teritorijā nokautām cūkām drīkst atļaut noteikt atšķirīgu cūku liemeņu noformējumu: - ja parasta komercdarbības prakse to teritorijā atšķiras no standarta noformējuma, kas definēts pirmajā daļā, vai - ja tehniskās prasības to garantē. 2. Šajā regulā svars attiecas uz aukstu liemeni, ko noformē, kā aprakstīts 1. punkta pirmajā daļā. Liemeni nosver iespējami drīz pēc nokaušanas un ne vēlāk kā 45 minūtes pēc cūkas uzduršanas uz āķa. Atdzisuša liemeņa svaru aprēķina, iegūtajam rezultātam piemērojot maiņas koeficientu. Ja attiecīgā kautuvē parasti nevar ievērot 45 minūšu laika posmu, otrajā daļā minēto maiņas koeficientu attiecīgi koriģē. 3. Šajā regulā cūkas kautķermeņa muskuļaudu saturs ir attiecība starp: - kopējo šķērssvītroto muskuļu svaru, ko iegūst, liemeni pilnībā sagriežot, ar noteikumu, ka tos var atdalīt ar nazi, un - liemeņa svaru. Muskuļaudu saturu novērtē, izmantojot apstiprinātas iedalījuma metodes. Apstiprināt drīkst tikai statistiski pierādītas novērtējuma metodes, kuras pamatā ir cūkas liemeņa vienas vai vairāku anatomisko daļu fiziska izmērīšana. Iedalījuma metodes apstiprina, vai tās atbilst maksimālajai statistiskās kļūdas pielaidei novērtējumā. 3. pants 1. Cūku liemeņus iedala pa klasēm svēršanas laikā saskaņā ar to paredzēto muskuļaudu saturu. Liemeņu tirdzniecības vērtību tomēr nenosaka vienīgi pēc to paredzētā muskuļaudu satura. 2. Piemēro šādu klasificēšanas mērogu: Muskuļaudi procentos no liemeņa svara | Klase | 55 vai vairāk | E | 50 vai vairāk, bet mazāk nekā 55 | U | 45 vai vairāk, bet mazāk nekā 50 | R | 40 vai vairāk, bet mazāk nekā 45 | O | mazāk nekā 40 | P | 3. Ņemot vērā savas cūkgaļas produkcijas iezīmes, dalībvalstis drīkst savā teritorijā nokautajām cūkām ieviest atsevišķu klasi, ja muskuļaudu saturs ir 60 % vai vairāk, ko apzīmē ar S burtu. Ja dalībvalstis izmanto šo iespēju, tās par to informē Komisiju. 4. Šā panta noteikumi attiecībā uz kādas dalībvalsts teritorijā nokautām cūkām neizslēdz citus novērtējuma kritērijus papildus svara un paredzētā muskuļaudu satura novērtējumam. 4. pants 1. Tūlīt pēc klasifikācijas cūku liemeņus marķē saskaņā ar šķiras apzīmējumu, kas paredzēts 3. pantā, vai saskaņā ar to paredzēto muskuļaudu saturu, ar noteikumu, ka pēdējais marķējums ļauj iedalīt liemeņus 3. pantā paredzētajās klasēs. Neierobežojot pirmo daļu, uz liemeņa drīkst atzīmēt ziņas par liemeņa svaru vai jebkādas citas ziņas, ko uzskata par vajadzīgām. 2. Atkāpjoties no 1. punkta, dalībvalstis drīkst noteikt, ka cūku liemeņus nemarķē, ja tiek sastādīts oficiāls protokols, kurā par katru kautķermeni ir vismaz norāde par: - identifikāciju, - silta liemeņa svaru, - paredzēto muskuļaudu saturu. Protokols ir jāuzglabā četras nedēļas, un tā sastādīšanas dienā personai, kurai uzdots pārbaudes uzdevums, tas jāapstiprina kā patiesi oriģināls sertifikāts. Tomēr, lai liemeņus varētu nesadalītus laist citas dalībvalsts tirgū, tos marķē saskaņā ar attiecīgo klases apzīmējumu, kā paredz 3. pants, vai saskaņā ar procentiem, kas izsaka to muskuļaudu saturu. 3. Neierobežojot 2. panta 1. punkta otro daļu, no liemeņa pirms tā svēršanas, novērtēšanas un marķēšanas nedrīkst atdalīt nekādus taukus, muskuļus vai citus audus. 5. pants 1. Sīki izstrādātus noteikumus šīs regulas piemērošanai, jo īpaši noteikumus saistībā ar 2. pantu, kuri attiecas uz: - dažādu noformējumu pārvēršanu standarta liemeņu noformējumā, - silta liemeņa svara pārvēršanu auksta liemeņa svarā, un - iedalījuma metožu apstiprināšanas nosacījumiem pieņem saskaņā ar Regulas (EEK) Nr. 2759/75 24. pantā noteikto procedūru. 2. Regulas 2. panta 1. punkta otrajā daļā un 2. panta 3. punkta otrajā daļā minētos apstiprinājumus piešķir saskaņā ar Regulas (EEK) Nr. 2759/75 24. pantā noteikto procedūru. 6. pants Ar šo ir atcelta Regula (EEK) Nr. 2760/75. Tomēr līdz 1988. gada 31. decembrim dalībvalstis drīkst turpināt piemērot cūku kautķermeņu klasificēšanas mērogu, ko paredz pirmajā daļā minētā regula šajā regulā noteiktā mēroga vietā. 7. pants Šī regula stājas spēkā 1985. gada 1. janvārī. Šī regula uzliek saistības kopumā un ir tieši piemērojama visās dalībvalstīs. Briselē, 1984. gada 13. novembrī Padomes vārdā — priekšsēdētājs A. Deasy [1] OV L 282, 1.11.1975., 1. lpp. [2] OV L 307, 18.11.1980., 5. lpp. [3] OV L 282, 1.11.1975., 10. lpp. --------------------------------------------------